CELEX: 62021CN0799
Language: el
Date: 2021-12-16 00:00:00
Title: Υπόθεση C-799/21 P: Αναίρεση που άσκησε στις 16 Δεκεμβρίου 2021 το Συμβούλιο της Ευρωπαϊκής Ένωσης κατά της αποφάσεως που εξέδωσε το Γενικό Δικαστήριο (ένατο πενταμελές τμήμα) στις 29 Σεπτεμβρίου 2021 στην υπόθεση T-279/19, Front Polisario κατά Συμβουλίου

14.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 119/24
            
         
      Αναίρεση που άσκησε στις 16 Δεκεμβρίου 2021 το Συμβούλιο της Ευρωπαϊκής Ένωσης κατά της αποφάσεως που εξέδωσε το Γενικό Δικαστήριο (ένατο πενταμελές τμήμα) στις 29 Σεπτεμβρίου 2021 στην υπόθεση T-279/19, Front Polisario κατά Συμβουλίου
      (Υπόθεση C-799/21 P)
      (2022/C 119/32)
      Γλώσσα διαδικασίας: η γαλλική
      
         Διάδικοι
      
      
         Αναιρεσείον: Συμβούλιο της Ευρωπαϊκής Ένωσης (εκπρόσωποι: F. Naert, V. Piessevaux)
      
         Λοιποί διάδικοι στην αναιρετική διαδικασία: Front populaire pour la libération de la Saguia el-Hamra et du Rio de oro (Front Polisario), Γαλλική Δημοκρατία, Ευρωπαϊκή Επιτροπή, Confédération marocaine de l’agriculture et du développement rural (Comader)
      
         Αιτήματα
      
      Το αναιρεσείον ζητεί από το Δικαστήριο:
      
                  —
               
               
                  να αναιρέσει την αναιρεσιβαλλόμενη απόφαση·
               
            
                  —
               
               
                  να αποφανθεί το ίδιο οριστικώς επί του αντικειμένου της αναιρέσεως και να απορρίψει την προσφυγή που άσκησε το Front Polisario·
               
            
                  —
               
               
                  να καταδικάσει το Front Polisario στα δικαστικά έξοδα της αναιρετικής διαδικασίας καθώς και της διαδικασίας στην υπόθεση T-279/19·
               
            
                  —
               
               
                  επικουρικώς: να διατηρήσει σε ισχύ τα αποτελέσματα της αποφάσεως 2019/217 (1) για περίοδο δώδεκα μηνών από την ημερομηνία εκδόσεως της εκδοθησομένης αποφάσεως.
               
            
         Λόγοι αναιρέσεως και κύρια επιχειρήματα
      
      Ο πρώτος λόγος αναιρέσεως αφορά παράβαση του άρθρου 263, τέταρτο εδάφιο, ΣΛΕΕ και βάλλει κατά της αναιρεσιβαλλομένης αποφάσεως καθόσον με αυτή κρίθηκε ότι το Front Polisario έχει την ικανότητα διαδίκου ενώπιον του δικαστή της Ένωσης.
      Ο δεύτερος λόγος αναιρέσεως αφορά παράβαση του άρθρου 263, τέταρτο εδάφιο, ΣΛΕΕ και παράλειψη αποδόσεως της οφειλόμενης αποδεικτικής ισχύος στα έγγραφα, και βάλλει κατά της αναιρεσιβαλλομένης αποφάσεως καθόσον με αυτήν κρίθηκε ότι το Front Polisario θίγεται άμεσα και ατομικά από την επίδικη απόφαση.
      Ο τρίτος λόγος αναιρέσεως αφορά νομικό σφάλμα σχετικά με τη δυνατότητα επικλήσεως κανόνων του διεθνούς δικαίου, και βάλλει κατά της αναιρεσιβαλλομένης αποφάσεως καθόσον με αυτή κρίθηκε ότι το Front Polisario δύναται να επικαλεστεί την αρχή της αυτοδιαθέσεως και την αρχή της σχετικότητας των συμβάσεων.
      Ο τέταρτος λόγος αναιρέσεως αφορά εσφαλμένη ερμηνεία και εφαρμογή της γενικής αρχής της σχετικότητας των συμβάσεων και του δικαιώματος αυτοδιαθέσεως, παράλειψη αποδόσεως της οφειλόμενης αποδεικτικής ισχύος στα έγγραφα, παραμόρφωση της επιχειρηματολογίας του Συμβουλίου και παράβαση του άρθρου 36, εξεταζόμενου σε συνδυασμό με το άρθρο 53, πρώτο εδάφιο, του Οργανισμού του Δικαστηρίου της Ευρωπαϊκής Ένωσης. Βάλλει δε κατά της αναιρεσιβαλλομένης αποφάσεως καθόσον με αυτήν κρίθηκε ότι ο λαός της δυτικής Σαχάρα δεν συναίνεσε στη συμφωνία την οποία αφορά η απόφαση 2019/217.
      
         (1)  Απόφαση (ΕΕ) 2019/217 του Συμβουλίου, της 28ης Ιανουαρίου 2019, σχετικά με τη σύναψη συμφωνίας, υπό μορφή ανταλλαγής επιστολών μεταξύ της Ευρωπαϊκής Ένωσης και του Βασιλείου του Μαρόκου, για την τροποποίηση των πρωτοκόλλων αριθ. 1 και αριθ. 4 της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου (ΕΕ 2019, L 34, σ. 1).